**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τα νομοσχέδια του επισυνημμένου παραρτήματος**

**Παρόντες:**

Φωτεινή Τσιρίδου, αναπλ. πρόεδρος Χριστιάνα Ερωτοκρίτου

 Νίκος Γεωργίου Σωτήρης Ιωάννου

 Άριστος Δαμιανού ΚωστήςΕυσταθίου

 Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τα νομοσχέδια του επισυνημμένου παραρτήματος σε τρεις συνεδρίες της, που πραγματοποιήθηκαν στις 10 και την 31η Μαΐου, καθώς και στις 7 Ιουνίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της η Αρχιπρωτοκολλητής, εκπρόσωποι του Υπουργείου Δικαιοσύνης και Δημοσίας Τάξεως, της Νομικής Υπηρεσίας της Δημοκρατίας και τουΠαγκύπριου Δικηγορικού Συλλόγου.

 Σημειώνεται ότι στο στάδιο της συζήτησης παρευρέθηκαν επίσης ο πρόεδρος της επιτροπής κ. Νίκος Τορναρίτης και τα μέλη της κ. Πανίκος Λεωνίδου και Χαράλαμπος Θεοπέμπτου.

 Σκοπός όλων των νομοσχεδίων είναι η τροποποίηση του ισχύοντος νομοθετικού πλαισίου εκάστου, ώστε αυτό να συνάδει με το νέο νομικό πλαίσιο, που θεσπίστηκε για τη μεταρρύθμιση στην ανώτατη βαθμίδα της απονομής δικαιοσύνης, το οποίο θα τεθεί σε ισχύ την 1η Ιουλίου του τρέχοντος έτους.

 Ειδικότερα, σκοπός του πρώτου νομοσχεδίου είναι η τροποποίηση του περί Ποινικής Δικονομίας Νόμου, ώστε να εισαχθούν στις διατάξεις του οι αναγκαίοι όροι και ορισμοί με σκοπό την εναρμόνιση των διατάξεών του με το νέο νομικό πλαίσιο, που θεσπίστηκε για τη μεταρρύθμιση στην ανώτατη βαθμίδα της απονομής δικαιοσύνης, το οποίο προβλέπει μεταξύ άλλων την ίδρυση Εφετείου, που θα επιλαμβάνεται των εφέσεων κατά αποφάσεων όλων των δικαστηρίων στη Δημοκρατία, πλην του Ανωτάτου Δικαστηρίου και του Ανωτάτου Συνταγματικού Δικαστηρίου.

 Σκοπός του δεύτερου νομοσχεδίου είναι η τροποποίηση του περί της Ίδρυσης και Λειτουργίας Διοικητικού Δικαστηρίου Νόμου, ώστε το νεοϊδρυθέν Εφετείο να επιλαμβάνεται της εκδίκασης των εφέσεων κατά των αποφάσεων του Διοικητικού Δικαστηρίου.

 Σκοπός του τρίτου νομοσχεδίου είναι η τροποποίηση του περί της Ίδρυσης και Λειτουργίας Διοικητικού Δικαστηρίου Διεθνούς Προστασίας Νόμου, ώστε οι εφέσεις κατά των αποφάσεων του Διοικητικού Δικαστηρίου Διεθνούς Προστασίας να εκδικάζονται από το νεοϊδρυθέν Εφετείο.

 Σκοπός του τέταρτου νομοσχεδίου είναι η τροποποίηση του περί Ενοικιοστασίου Νόμου, ώστε το νεοϊδρυθέν Εφετείο να επιλαμβάνεται της εκδίκασης των εφέσεων κατά των αποφάσεων του Δικαστηρίου Ελέγχου Ενοικιάσεων.

 Σκοπός του πέμπτου νομοσχεδίου είναι η τροποποίηση του περί της Ίδρυσης και Λειτουργίας Εμπορικού Δικαστηρίου και Ναυτοδικείου Νόμου, ώστε οι εφέσεις κατά των αποφάσεων του Εμπορικού Δικαστηρίου και του Ναυτοδικείου να εκδικάζονται από το νεοϊδρυθέν Εφετείο.

 Σκοπός του έκτου νομοσχεδίου είναι η τροποποίηση του περί Δικηγόρων Νόμου, ώστε να ρυθμιστούν θέματα που αφορούν την εμφάνιση των ασκούμενων δικηγόρων ενώπιον του Ανωτάτου Συνταγματικού Δικαστηρίου, να οριστεί το νεοϊδρυθέν Εφετείο ως το αρμόδιο δικαστήριο για την εκδίκαση έφεσης κατά απόφασης του Πειθαρχικού Συμβουλίου του Παγκύπριου Δικηγορικού Συλλόγου και να καθοριστεί η απαιτούμενη χρονική περίοδος άσκησης του δικηγορικού επαγγέλματος για εμφάνιση δικηγόρου σε ακρόαση έφεσης ενώπιον του Εφετείου.

 Σκοπός του έβδομου νομοσχεδίου είναι η τροποποίηση του περί Αποτελεσματικών Θεραπειών για Παραβίαση του Δικαιώματος σε Διάγνωση Αστικών Δικαιωμάτων και Υποχρεώσεων σε Εύλογο Χρόνο Νόμου, ώστε να επεκταθεί η εφαρμογή της ισχύος των διατάξεων αυτού στις υποθέσεις που εκκρεμούν ενώπιον του Ανωτάτου Συνταγματικού Δικαστηρίου.

 Σκοπός του όγδοου νομοσχεδίου είναι η τροποποίηση του περί Εκλογής Μελών της Βουλής των Αντιπροσώπων Νόμου, ώστε το Ανώτατο Συνταγματικό Δικαστήριο να λειτουργεί πλέον ως Εκλογοδικείο, αντί του Ανωτάτου Δικαστηρίου ως η ισχύουσα νομοθεσία προβλέπει.

 Σκοπός του ένατου νομοσχεδίου είναι η τροποποίηση του περί Δημόσιας Υπηρεσίας Νόμου, ώστε να αναθεωρηθεί η σχετική διάταξη αυτού, για να προβλέπει ότι αρμοδιότητα εκδίκασης των υποθέσεων που αφορούν τις προαγωγές δημοσίων υπαλλήλων κέκτηται το Διοικητικό Δικαστήριο, αντί το Ανώτατο Δικαστήριο, διάταξη η οποία δεν είχε αναθεωρηθεί, παρά την όγδοη τροποποίηση του Συντάγματος, με την οποία προβλέπεται ότι οι προσφυγές που καταχωρίζονται δυνάμει του Άρθρου 146 του Συντάγματος εκδικάζονται σε πρώτο βαθμό από το Διοικητικό Δικαστήριο.

 Σκοπός του δέκατου νομοσχεδίου είναι η τροποποίηση του περί της Ίδρυσης και Λειτουργίας Σχολής Δικαστών Νόμου, ώστε να αναθεωρηθούν οι διατάξεις αυτού που προβλέπουν τις αρμοδιότητες της Σχολής Δικαστών, τη σύνθεση και τις αρμοδιότητες του Συμβουλίου της Σχολής Δικαστών και τον διορισμό και τις αρμοδιότητες του διευθυντή αυτής, με σκοπό οι εν λόγω ρυθμίσεις να συνάδουν με το νέο νομικό πλαίσιο που θεσπίστηκε για τη μεταρρύθμιση στην ανώτατη βαθμίδα της απονομής δικαιοσύνης.

 Στο πλαίσιο της συζήτησης των υπό αναφορά νομοσχεδίων ενώπιον της επιτροπής, η εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι τα εν λόγω νομοσχέδια ετοιμάστηκαν στο πλαίσιο της ευρύτερης μεταρρύθμισης του συστήματος της απονομής δικαιοσύνης και αποτελούν απόρροια της θέσπισης του νομικού πλαισίου που αφορά τη μεταρρύθμιση στην ανώτατη βαθμίδα αυτής με τη λειτουργία του Ανωτάτου Συνταγματικού Δικαστηρίου και του Ανωτάτου Δικαστηρίου, καθώς και την ίδρυση του Εφετείου για την εκδίκαση όλων των εφέσεων κατά αποφάσεων όλων των πρωτοβάθμιων δικαστηρίων της Δημοκρατίας.

 Σημειώνεται ότι σχετικά με τα νομοσχέδια υπ’ αριθμόν 1 και 9 του επισυνημμένου παραρτήματος, τα οποία αφορούν στην τροποποίηση του περί Ποινικής Δικονομίας Νόμου και του περί Δημοσίας Υπηρεσίας Νόμου, αντίστοιχα, το υπουργείο υπέβαλε στην επιτροπή αναθεωρημένα κείμενα αυτών, με τα οποία τροποποιείται ο ορισμός των όρων «Ανώτατο Δικαστήριο» και «Δικαστής Ανωτάτου Δικαστηρίου» στο υπ’ αριθμόν 1 νομοσχέδιο και ο όρος «αρμόδια αρχή» στο υπ’ αριθμόν 9 νομοσχέδιο, βάσει των παρατηρήσεων που έλαβε το υπουργείο από το Ανώτατο Δικαστήριο.

 Σημειώνεται περαιτέρω ότι, κατά τη συζήτηση των νομοσχεδίων στην επιτροπή, επισημάνθηκε ότι οι πρόνοιες του υπ’ αριθμόν 3 νομοσχεδίου ψηφίστηκαν από τη Βουλή των Αντιπροσώπων στο πλαίσιο άλλης τροποποίησης της βασικής νομοθεσίας, η οποία δημοσιεύτηκε στην Επίσημη Εφημερίδα της Δημοκρατίας και τέθηκε ήδη σε ισχύ. Συναφώς, το αρμόδιο υπουργείο απέστειλε στη Βουλή σχετική επιστολή για απόσυρσή του.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις επί όλων των κειμένων των νομοσχεδίων, επιφυλάχθηκε να τοποθετηθεί επί των προνοιών αυτών κατά τη συζήτησή τους ενώπιον της ολομέλειας του σώματος.

 Σημειώνεται ότι, σε περίπτωση ψήφισης του υπ’ αριθμόν 5 νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί της Ίδρυσης και Λειτουργίας Εμπορικού Δικαστηρίου και Ναυτοδικείου (Τροποποιητικός) (Αρ. 2) Νόμος του 2023».

19 Ιουνίου 2023

Αρ. Φακ.: 23.01.064.043-2023, 23.01.064.044-2023, 23.01.064.045-2023, 23.01.064.046-2023, 23.01.064.047-2023, 23.01.064.048-2023, 23.01.064.049-2023, 23.01.064.050-2023, 23.01.064.051-2023, 23.01.064.052-2023.

ΑΦ/ΚΣ/ΑΟΛ/ΜΚ/ΜΑΧ

**ΠΑΡΑΡΤΗΜΑ**

|  |  |
| --- | --- |
| 1. | Ο περί Ποινικής Δικονομίας (Τροποποιητικός) Νόμος του 2023. |
| 2. | Ο περί της Ίδρυσης και Λειτουργίας Διοικητικού Δικαστηρίου (Τροποποιητικός) (Αρ. 2) Νόμος του 2023. |
| 3. | Ο περί της Ίδρυσης και Λειτουργίας Διοικητικού Δικαστηρίου Διεθνούς Προστασίας (Τροποποιητικός) (Αρ. 3) Νόμος του 2023. |
| 4. | Ο περί Ενοικιοστασίου (Τροποποιητικός) Νόμος του 2023. |
| 5. | Ο περί της Ίδρυσης και Λειτουργίας Εμπορικού Δικαστηρίου και Ναυτοδικείου (Τροποποιητικός) Νόμος του 2023. |
| 6. | Ο περί Δικηγόρων (Τροποποιητικός) Νόμος του 2023. |
| 7. | Ο περί Αποτελεσματικών Θεραπειών για Παραβίαση του Δικαιώματος σε Διάγνωση Αστικών Δικαιωμάτων και Υποχρεώσεων σε Εύλογο Χρόνο (Τροποποιητικός) Νόμος του 2023. |
| 8. | Ο περί Εκλογής Μελών της Βουλής των Αντιπροσώπων (Τροποποιητικός) Νόμος του 2023. |
| 9. | Ο περί Δημόσιας Υπηρεσίας (Τροποποιητικός) Νόμος του 2023. |
| 10. | Ο περί της Ίδρυσης και Λειτουργίας Σχολής Δικαστών (Τροποποιητικός) Νόμος του 2023. |